登石傘峰
作者：王承鄴
朝代：唐

paragraphs: 作鎮得良牧，撫戎慙匪仁。
每觀龔黃化，煦物如陽春。
政簡似多暇，遊從邀衆賓。
鳴騶鏡水畔，捨櫂耶溪津。
偶茲逢勝境，頓覺離囂塵。
丞相築室在，季方結廬新。
登臨經絕頂，矚眺怡心神。
金章照玉傘，龍節陵松鱗。
笙歌入中流，聲角聞城闉。
更吟瓊瑤篇，願言書諸紳。
（見《會稽掇英總集》卷四）。